b'\n_START_ARTICLE_\nBr\xc5\xabk\xc5\xa1ninis kodas\n_START_PARAGRAPH_\nBr\xc5\xabk\xc5\xa1ninis kodas (barkodas yra neteiktina svetimyb\xc4\x97)\xc2\xa0\xe2\x80\x93 tai \xc4\xafvairaus plo\xc4\x8dio nevienodu atstumu i\xc5\xa1d\xc4\x97styt\xc5\xb3 lygiagre\xc4\x8di\xc5\xb3 br\xc5\xabk\xc5\xa1neli\xc5\xb3 seka, \xc5\xbeyminti kod\xc4\x85. Spausdinamas ant \xc4\xafvairi\xc5\xb3 gamini\xc5\xb3 bei j\xc5\xb3 etike\xc4\x8di\xc5\xb3. Juo naudojantis informacija apie gamin\xc4\xaf greitai ir patikimai \xc4\xafvedama \xc4\xaf kompiuterizuot\xc4\x85 sistem\xc4\x85._NEWLINE_Br\xc5\xabk\xc5\xa1nin\xc4\xaf kod\xc4\x85 1949\xc2\xa0m. i\xc5\xa1rado amerikie\xc4\x8diai N. Woodland ir B. Silver.\n_START_SECTION_\nPreki\xc5\xb3 numeravimo br\xc5\xabk\xc5\xa1niniais kodais nauda\n_START_PARAGRAPH_\nEAN preki\xc5\xb3 numeravimo sistema skirta automatizuoti atsiskaitym\xc4\x85 ma\xc5\xbemenin\xc4\x97je prekyboje. Manoma, kad \xc5\xa1i sistema ma\xc5\xbemenin\xc4\x97je prekyboje padar\xc4\x97 ne ma\xc5\xbeesn\xc4\xaf perversm\xc4\x85 negu savitarna. Pager\xc4\x97jo aptarnavimas, pagreit\xc4\x97jo atsiskaitymas, palengv\xc4\x97jo kasininko darbas. Lengvesnis ir prekybos proceso valdymas, nes bet kuriuo metu i\xc5\xa1 parduotuv\xc4\x97s kompiuterin\xc4\x97s sistemos galima gauti vis\xc4\x85 informacij\xc4\x85 apie kiekvieno pavadinimo prek\xc4\x99. Parduotuv\xc4\x97je, kurioje naudojama preki\xc5\xb3 numeravimo sistema, pirk\xc4\x97jas garantuotas, kad kasininkas neapsirinka (ty\xc4\x8dia ar nety\xc4\x8dia) vertindamas jo pirkin\xc4\xaf._NEWLINE_Tokioje parduotuv\xc4\x97je dauguma preki\xc5\xb3 (ne ma\xc5\xbeiau kaip 85\xc2\xa0%) turi b\xc5\xabti \xc5\xbeymimos br\xc5\xabk\xc5\xa1niniais kodais, tod\xc4\x97l prekybininkai reikalauja, kad gamintojai prekes \xc5\xbeym\xc4\x97t\xc5\xb3 gamybos metu. Tuos pa\xc4\x8dius numerius galima naudoti ir gamybos valdymo sistemoje, sudarant sand\xc4\x97rius, vykdant \xc4\xafvairias logistines operacijas. Taip pat palengv\xc4\x97jo preki\xc5\xb3 paklausos tyrimas bei prekybinink\xc5\xb3 darbo efektyvumo nustatymas.\n_START_SECTION_\nKaip registruoti prekes?\n_START_PARAGRAPH_\n\xc4\xaemon\xc4\x97, norinti numeruoti savo prekes turi \xc4\xafstoti \xc4\xaf EAN Lietuva Asociacij\xc4\x85 (EAN\xc2\xa0\xe2\x80\x93 European Article Numbering\xc2\xa0\xe2\x80\x93 Europos preki\xc5\xb3 numeravimas), atsakan\xc4\x8di\xc4\x85 u\xc5\xbe preki\xc5\xb3 ir paslaug\xc5\xb3 numeravimo sistemas ir br\xc5\xabk\xc5\xa1nin\xc4\xaf kodavim\xc4\x85. \xc5\xa0i tarptautin\xc4\x97 numeravimo sistema prad\xc4\x97ta naudoti 1973\xc2\xa0m. JAV ir Kanadoje, nuo 1977\xc2\xa0m. Europoje ir kituose \xc5\xbeemynuose, o nuo 1994\xc2\xa0m. ir Lietuvoje. \xc5\xa0iuo metu asociacijoje daugiau kaip 1000 \xc5\xa1alies \xc4\xafmoni\xc5\xb3, ir \xc5\xa1is skai\xc4\x8dius did\xc4\x97ja._NEWLINE_Preki\xc5\xb3 numeriai ant gaminio \xc5\xbeymimi skaitmenimis ir juos atitinkan\xc4\x8diu br\xc5\xabk\xc5\xa1niniu kodu, kuriame kiekvienas skaitmuo \xc5\xbeymimas dviem skirtingo plo\xc4\x8dio br\xc5\xabk\xc5\xa1niais ir dviem tarpais. Kodai \xc5\xbeymi \xc5\xa1al\xc4\xaf, pavadinim\xc4\x85, gamintoj\xc4\x85, kain\xc4\x85. Informacija, reikalinga prekiniam \xc4\x8dekiui atspausdinti, gaunama pagal \xc5\xa1iuos preki\xc5\xb3 numerius i\xc5\xa1 kasos aparato, kompiuterinio terminalo ar serverio.\n_START_SECTION_\nSpausdinimas\n_START_PARAGRAPH_\nU\xc5\xbesakant pakuot\xc4\x99 ar etiketes prek\xc4\x97ms, kurioms suteikti EAN preki\xc5\xb3 numeriai, b\xc5\xabtina nustatyti simbolio dyd\xc4\xaf, spalvas ir viet\xc4\x85. Tai tur\xc4\x97t\xc5\xb3 daryti pakuot\xc4\x99 ar etiket\xc4\x99 projektuojantis kvalifikuotas specialistas\xc2\xa0\xe2\x80\x93 dizaineris, ta\xc4\x8diau nesud\xc4\x97tingus projektus gali daryti ir patys gamintojai.'